નવીદિલ્હી, તા. ૧૨ : સુપ્રીમ કોર્ટના ચાર વરિષ્ઠ જજના સીજેઆઈ ઉપર શુક્રવારના દિવસે ગંભીરપ્રકારના આક્ષેપો કરવામાં આવ્યા બાદ દેશભરમાં હોબાળો મચેલો છે. સુપ્રીમ કોર્ટમાં નંબર બેના જજ ગણાતા જસ્ટિસ ચેલેમેશ્વરે મિડિયા સાથે વાતચીત કરતા કહ્યું હતું કે, અમારા પત્ર પર હવે રાષ્ટ્રને વિચારણા કરવાની જરૂર છે. મુખ્ય ન્યાયાધીશની સામે મહાભિયોગ ચલાવવામાં આવે કે કેમ તે અંગે રાષ્ટ્રએ નિર્ણય કરવો જોઇએ. જસ્ટિસ ચેલેમેશ્વરે કહ્યું હતું કે, આ ખુશીની વાત નથી કે, અમને પત્રકાર પરિષદ બોલાવવી પડી છે. સુપ્રીમ કોર્ટનું તંત્ર યોગ્યરીતે ચાલી રહ્યું ન હતું. છેલ્લા કેટલાક મહિનામાં કેટલીક બાબતો એવી બની હતી જે બનવી જોઇતી ન હતી. સામાન્યરીતે જજ મિડિયાથી અંતર રાખે છે અને જાહેરરીતે ન્યાયતંત્ર તરફથી ચીફ જસ્ટિસ જ નિવેદન કરે છે. ચીફ જસ્ટિસ દિપક મિશ્રા અને જસ્ટિસ ચેલેમેશ્વર વચ્ચે ઘણા મુદ્દા પર મતભેદો છે.